የሚሊኒየም የኮቪድ-19 ሕክምና ማዕከልአገልግሎት መስጠት ጀመረ
አዲስ አበባ (ኢዚአ) በአዲስ አበባ ሚሊኒየም አዳራሽ ለኮሮና ቫይረስ (ኮቪድ-19)ሕሙማን የተዘጋጀው ማዕከል ሕሙማንን መቀበል ጀመረ ። ለሕሙማን የጤና ትምህርቶችና የአካል ብቃት እንቅስቃሴም ጭምር ለመስጠት ዝግጅት መደረጉ ተገለጸ ። 
የማዕከሉ ዋና ዳይሬክተር ዶክተር እስማኤል ሸምሰዲን ትናንት እንዳስታወቁት ፤ ባለፉት ሁለት ወራት ማዕከሉን የማደራጀት ሥራ ሲሰራ ቆይቷል።በማዕከሉ 40 ለጽኑ ሕሙማንና 1 ሺ ጽኑ ላልሆኑ ሕሙማን ታካሚዎች የሚያገለግሉ መኝታዎች፣ የላቦራቶሪ፣ የመድኃኒት ቤት፣ የጤና ባለሙያዎች ልብስ መቀየሪያ፣ መታጠቢያዎች ተዘጋጅተዋል፤ የጤና ትምህርቶችና የአካል ብቃት እንቅስቃሴም ጭምር ለመስጠት ዝግጅት እየተደረገ ነው::
በማዕከሉ ተኝተው ለሚታከሙ ሕሙማንና ለጤና ባለሙያዎች አስፈላጊ ግብዓቶች መሟላታቸውን የጠቀሱት ዶክተር እስማኤል፤ በማዕከሉ የሕሙማንና የጤና ባለሙያዎች እንዲሁም ሌሎች ሠራተኞች የሥራ እንቅስቃሴ የየራሳቸው ፍሰት እንዲኖራቸው መደረጉን አስረድተዋል።
ዶክተር እስማኤል ከማዕከሉ የጥበቃ ሠራተኞች ጀምሮ የሕክምና አገልግሎት ለሚሰጡ ነርሶችና ዶክተሮች ሥልጠና መሰጠቱን ፤በዚህ መሰረት የማዕከሉ ዝግጅት ተጠናቅቆ ትናንት ህሙማንን መቀበል መጀመሩን ገለጸው፤ ሕሙማን አስፈላጊውን አገልግሎት እንዲያገኙ፤ የጤና ባለሙያዎችና ሌሎች ሠራተኞችም ለቫይረሱ ተጋላጭ እንዳይሆኑ ትኩረት መሰጠቱን ጠቁመዋል።
እንደ ዶክተር እስማኤል ማብራሪያ፤ የአየር ሥርዓት ፍሰቱን ለማስተካከል የሚረዱ መሣሪያዎች መገጠማቸው ተጋላጭነትን ለመቀነስ አስተዋጽኦ አለው፤ ከማዕከሉ የሚወጡ ፍሳሾችና ደረቅ ቆሻሻዎች በዘመናዊ መሣሪያ በመታገዝ የሚወገዱ ሲሆን፤ በማኅበረሰቡ ዘንድ የኮቪድ-19 ማዕከላትን የመፍራት ሁኔታዎች በመኖሩ ይህ አመለካከት ሊቀየር ይገባል። 
በኢትዮጵያ ባለፉት 15 ቀናት የኮሮናቫይረስ ስርጭት በ310 በመቶ መጨመሩ ይታወሳል፡፡
አዲስ ዘመን ግንቦት 26/2012